RO Jurnalul Oficial al Uniunii Europene C 103/14

Publicarea unei cereri de înregistrare în temeiul articolului 8 alineatul (2) din Regulamentul (CE) nr. 509/2006 al Consiliului privind specialitățile tradiționale garantate din produse agricole și alimentare

2010/C 103/07

Prezenta publicare conferă dreptul de opoziție la cererea de înregistrare în temeiul articolului 9 din Regulamentul (CE) nr. 509/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE ÎNREGISTRARE A UNEI STG

REGULAMENTUL (CE) NR. 509/2006 AL CONSILIULUI

„LIPTOVSKÁ SALÁMA”/„LIPTOVSKÝ SALÁM”

NR. CE:SK-TSG-0007-0042-04.08.2006

1. Denumirea și adresa grupului solicitant:

Denumire: Slovenský zväz spracovateľov mäsa Adresă: Kukučínova 22 831 03 Bratislava SLOVENSKO/SLOVAKIA Tel. +421 255565162 Fax +421 255565162 E-mail: slovmaso@slovmaso.sk

Denumire: Český svaz zpracovatelů masa Adresă: Libušská 319 142 00 Praha 4 – Písnice ČESKÁ REPUBLIKA Tel. +420 244092404 Fax +420 244092405 E-mail: reditel@cszm.cz

2. Statul membru sau țara terță:

Republica Slovacă

Republica Cehă

3. Caietul de sarcini al produsului:

3.1. Denumirea (denumirile) propusă (propuse) pentru înregistrare:

„Liptovská saláma” (SK)

„Liptovský salám” (CS)

3.2. Denumirea:

este specifică în sine  exprimă caracterul specific al produsului agricol sau alimentar

Denumirea „Liptovská saláma” sau „Liptovský salám” este specifică în sine, deoarece este legată de un tip special de salam. Este un produs consacrat și binecunoscut, cu o îndelungată tradiție și o bună reputație în Slovacia și în Republica Cehă. Fabricarea sa este de mult timp reglementată prin standarde naționale.

3.3. A se indica dacă s-a solicitat rezervarea denumirii în temeiul articolului 13 alineatul (2) din Regulamentul (CE) nr. 509/2006:

Înregistrare cu rezervarea denumirii  Înregistrare fără rezervarea denumirii

3.4. Tip de produs:

Clasa 1.2. Produse din carne (preparată, sărată, afumată etc.)

3.5. Descrierea produsului agricol sau alimentar căruia i se aplică denumirea de la punctul 3.1:

Produsul „Liptovská saláma” sau „Liptovský salám” se caracterizează printr-un aspect omogen în secțiune, un gust fin de carne și o aromă conferită de condimentele utilizate la prepararea sa și de procesul de afumare.

Proprietăți fizice

— formă cilindrică, cu diametrul de 8-9 cm și aproximativ 35-50 cm lungime; mini produsul are diametrul de 5 cm și lungimea de 15-20 cm;

— elastic la atingere.

Proprietăți chimice

— conținut de grăsime: maximum 40 %;

— conținut de sare: maximum 2,1 % ± 0,6 %;

— conținut net de proteine în masa musculară: minimum 8 % din greutate.

Proprietăți organoleptice

— aspect exterior și culoare: produsul are suprafața netedă sau ușor încrețită; membrana este maro închis sau deschis; se admit pete de suc uscat sau urme de la afumare pe membrană;

— aspect și culoare la feliere: culoarea în secțiune este rozul obișnuit al cărnii; se admite prezența unor particule moi de colagen în masa omogenă; se văd particule de condimente naturale;

— miros și gust: aromă moderată de condimente (în special coaja și semințele de nucșoară și ghimberul) și de fum; gust sărat și picant cât trebuie; vârtos când muști;

— consistență: elastică, compactă.

3.6. Descrierea metodei de producție a produsului agricol sau alimentar căruia i se aplică denumirea de la punctul 3.1:

„Liptovská saláma” sau „Liptovský salám” se prepară din carne de vită cu maximum 10 % grăsime și carne de vită cu maximum 30 % grăsime, carne de porc cu maximum 10 % grăsime, măruntaie de porc cu maximum 50 % grăsime, slănină de porc, apă sau gheață potabilă, amestec de sărare cu nitriți și un amestec de condimente naturale (piper negru măcinat, nucșoară măcinată și coajă, ghimber măcinat) și usturoi (sub formă de fulgi, concentrat sau praf, în cantități corespunzătoare conținutului standardizat de usturoi proaspăt). Membrana este din celuloză rezistentă la afumat. Aditivi: polifosfați (E450, E451 ca P2O5) în cantități de până la 0,03 g/kg și acid ascorbic până la 0,05 g/kg.

Ingredientele pentru 100 kg de produs finit „Liptovská saláma” sau „Liptovský salám” sunt următoarele:

carne de vită cu maximum 10 % grăsime 19,1 kg carne de vită cu maximum 30 % grăsime 6,7 kg carne de porc cu maximum 10 % grăsime 19,0 kg măruntaie de porc cu maximum 50 % grăsime 23,3 kg slănină de porc 23,4 kg apă sau gheață potabilă 16,0 kg amestec de sărare cu nitriți 2,0 kg piper negru măcinat 0,19 kg semințe de nucșoară măcinate 0,02 kg coajă uscată de nucșoară 0,02 kg ghimber măcinat 0,02 kg usturoi (fulgi, concentrat, pudră) 0,06kg polifosfați (E450 și E451) 0,30 kg acid ascorbic (E300) 0,05 kg membrane – celuloză rezistentă la afumat

Procedeul de preparare

Din toate materiile prime, aditivii, condimentele, usturoiul și accesoriile de prelucrare, se prepară o masă fină omogenă. Cu amestecul astfel pregătit se umplu membranele cu diametrul de 8-9 cm și lungimea de circa 35-50 cm. Se atârnă salamurile de barele din afumătoare, unde se usucă și se afumă cu fum cald, pentru a da produsului culoarea și aroma care îi sunt caracteristice. Salamurile afumate se încălzesc apoi la o temperatură de 75-78 °C, până când temperatura în interiorul produsului ajunge la minimum 70 °C, temperatură care trebuie menținută cel puțin 10 minute. După această prelucrare termică, salamurile se stropesc cu apă rece și se lasă la răcit. „Liptovská saláma” sau „Liptovský salám” se pune în vânzare în membrană ori ambalat în vid sau într-o atmosferă controlată. Sub formă feliată, se pune în vânzare ambalat în vid sau într-o atmosferă controlată, în pachete de diferite greutăți.

3.7. Caracterul specific al produsului agricol sau alimentar:

„Liptovská saláma” sau „Liptovský salám” diferă de alte produse similare prin faptul că, la preparare, se folosește slănină proaspătă de porc, care, în combinație cu celelalte ingrediente, accentuează gustul de carne. Deosebită este și aroma pe care i-o dau semințele și coaja de nucșoară, ghimberul și afumarea ușoară. Aspectul omogen în secțiune, consistența elastică, faptul că se taie ușor în felii și că feliile nu se fărâmițează sunt alte trăsături specifice ale produsului.

3.8. Caracterul tradițional al produsului agricol sau alimentar:

În 1956, muncitorii de la carmangeria din Dubnica nad Váhom au încercat să facă un produs deosebit de mezelurile din carne fiartă și măcinată, care se produceau atunci. Au înlocuit o parte din slănina de porc cu măruntaie și au prelucrat salamul ca să aibă o textură fină și nu cu granulație mare, mozaicată, cum se obișnuia în vremea aceea. Rezultatul a fost „Liptovská saláma” sau „Liptovský salám”. Pe atunci nu se punea boia, de unde și denumirea de „Liptovská saláma” sau „Liptovský salám”, adică salam de Liptov, fiindcă în regiunea Liptov nu se punea boia în mezeluri. Produsul a devenit foarte apreciat (extras dintr-o conversație cu dl Novotka, muncitor la carmangeria din Dubnica în acea vreme).

La începutul anilor 1970, secția de cercetare a stabilit o rețetă unică pentru „Liptovská saláma” sau „Liptovský salám”, care s-a bucurat de mult succes. Treptat, multe întreprinderi de prelucrare a cărnii au preluat rețeta. În 1978, a fost adoptată norma industrială de producție ON 57 6913 (Sursa: Norma ON 57/6913, 1978). Această normă a fost revizuită și actualizată regulat (anexă, 13 august 1982). Una dintre cele mai recente versiuni ale normei mixte este THN (norma tehnico-economică) pentru produsul cu numărul 764421 64, produs la 1 septembrie 1988. În introducerea la norma respectivă se menționează: „În conformitate cu ON 57 6913”. În 1978, fabrica din Trnava a Combinatului de prelucrare a cărnii din Slovacia Occidentală (Západoslovenský mäsový priemysel) a început să producă „Liptovská saláma” sau „Liptovský salám” în colaborare cu secția de cercetare a combinatului. Până în 1990, „Liptovská saláma” sau „Liptovský salám” a continuat să fie fabricat după rețeta originală, fără boia. Acest tip de salam permitea prelucrarea unei mari cantități de slănină, ceea ce a determinat creșterea producției, fabrica din Trnava ajungând la 600 kg pe zi. Salamul era foarte apreciat de consumatori datorită gustului său deosebit (Declarația dlui Beňadik, 2003).

Producția de „Liptovská saláma” sau „Liptovský salám” a continuat, după cum o dovedește o reclamă a întreprinderii din Zvolen a Combinatului de prelucrare a cărnii din Slovacia Centrală, publicată în almanahul Čítanie o správnej výžive ’81 (Slovenská spoločnosť pre správnu výživu, Bratislava, 1980). „Liptovská saláma” sau „Liptovský salám” este unul dintre produsele menționate în această reclamă.

3.9. Cerințe minime și proceduri pentru verificarea caracterului specific:

Controalele privesc următoarele aspecte:

— Respectarea proporțiilor specificate de ingrediente și condimente În cursul procesului tehnologic, se urmărește vizual adăugarea slăninii proaspete de porc, care este ultimul ingredient. Cantitățile de condimente pregătite (semințe și coajă de nucșoară și ghimber) se verifică înainte de utilizare. Cantitățile se controlează conform rețetei.

— Respectarea procesului tehnologic la prepararea amestecului omogen, fin, negranulat, precum și la afumare

— Înainte de umplerea membranelor, se controlează omogenitatea amestecului. Este un control vizual. Procesul de afumare se controlează urmărind temperatura fumului, care nu trebuie să depășească 69 °C, și durata, care trebuie să fie de 10-15 minute.

— Indicatori fizici ai produsului finit: formă cilindrică, elasticitate.

— Indicatori chimici ai produsului finit: conținut de grăsime, conținut de sare, conținut net de proteine în masa musculară. Valorile trebuie să corespundă celor specificate la punctul 3.5 din caietul de sarcini.

— Proprietățile organoleptice ale produsului finit (aspect exterior și culoare, aspect și culoare în secțiune, consistență, miros și gust): este vorba de un control vizual și senzorial, efectuat după încheierea procesului de producție pentru a controla caracteristicile menționate la punctul 3.5 din caietul de sarcini.

Autoritatea sau organismul care verifică respectarea caietului de sarcini al produsului efectuează controale o dată pe an.

4. Autoritățile sau organismele care verifică respectarea caietului de sarcini:

4.1. Denumirea și adresa:

Autorități sau organisme care verifică respectarea caietului de sarcini în Republica Slovacă

Denumire: BEL/NOVAMANN International, s r.o. Adresă: Továrenská 14 815 71 Bratislava PO Box 11 820 04 Bratislava 24 SLOVENSKO/SLOVAKIA Tel. +421 250213376 E-mail: tomas.ducho@ba.bel.sk

 Public Privat

Denumire: Štátna veterinárna a potravinová správa SR Adresă: Botanická 17 842 13 Bratislava SLOVENSKO/SLOVAKIA Tel. +421 260257427 E-mail: buchlerova@svssr.sk

Public  Privat

Autorități sau organisme care verifică respectarea caietului de sarcini în Republica Cehă

Denumire: Státní zemedelská a potravinárská inspekce Adresă: Kvetná 15 603 00 Brno ČESKÁ REPUBLIKA Tel. +420 543540111 E-mail: sekret.oklc@szpi.gov.cz

Public  Privat

Denumire: Státní veterinární správa ČR Adresă: Slezská 7 120 00 Praha 2 ČESKÁ REPUBLIKA Tel. +420 227010137 E-mail: hygi@svscr.cz

Public  Privat

4.2. Sarcini specifice ale autorității sau organismului respectiv:

Organism sau entitate care verifică respectarea caietului de sarcini în Republica Slovacă și în Republica Cehă. Organismele de inspecție specificate sunt responsabile cu controlul întregului caiet de sarcini.